जौनपुर। जनपद की लोकगीत गायिका और टीवी पर प्रसारित होने वाले कई रियलटी शो में अपना जलवा बिखेर चुकी इंदू यादव के खाते में एक और उपलब्धि दर्ज हुई है। वह अब बिग मैजिक चैनल पर प्रसारित होने वाले बिग मेमसाहब रियलटी शो में अपना जलवा बिखरने का मौका हासिल कर ली हैं। इस शो के निर्णायक राउंड में उन्होंने अपनी जगह पक्की कर ली है। ज्ञातव्य हो कि जिले की त्रिलोचन महादेव निवासी लोकगीत गायिका इंदू ने कई टीवी रियलटी शो का खिताब जीता है। उन्होंने भोजपुरी चैनल महुआ पर प्रसारित हुए भौजी नं. 1 के सीजन 3 की उपविजेता का तमगा हासिल किया। इसके बाद बिग मैजिक पर प्रसारित खुल जा सिमसिम में उम्दा प्रदर्शन करते हुए विजेता बनीं। अपने प्रतिभा का जलवा बिखरते हुए इस बार उन्होंने बिग मैजिक के बिग मेमसाहब रियल्टी शो के फाइनल का टिकट हासिल किया। फाइनल दौर के लिए उन्होंने बनारस मंडल के लगभग दो सौ प्रतिस्पर्धियों को पछाड़ा। अंतिम दौर में चयनित होने पर बिग मैजिक के प्रियेश सिन्हा और पारूल चौहान ने मुकुट पहनाकर उन्हें सिटी मेमसाहब के खिताब से नवाजा। इस रियल्टी शो का फाइनल राउंड दिल्ली में होगा। लोकगीत गायिका ने इस उपलब्धि का श्रेय ख्यातिलब्ध भोजपुरी गायक स्व. राकेश पाठक, पति दिनेश यादव ने को दिया है।